Diari Oficial de la Generalitat Valenciana


Sumari del DOGV 9179, del 22-09-2021 (2021/9398)

RESOLUCIÓ de 15 de setembre de 2021, de la Direcció General de Ports, Aeroports i Costes, per la qual es modifica la Resolució d'11 de gener de 2021, per la qual s'aprova la convocatòria ordinària d'exàmens teòrics per a l'obtenció de títols nàutics per al govern d'embarcacions de recreació per a l'any 2021, modificada per Resolució de 8 de març de 2021 i Resolució de 25 de maig de 2021.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9179

Data del DOGV
:   22-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9398


Data del document
:   15-09-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 15 de setembre de 2021, de la Direcció General de Ports, Aeroports i Costes, per la qual es modifica la Resolució d'11 de gener de 2021, per la qual s'aprova la convocatòria ordinària d'exàmens teòrics per a l'obtenció de títols nàutics per al govern d'embarcacions de recreació per a l'any 2021, modificada per Resolució de 8 de març de 2021 i Resolució de 25 de maig de 2021. [2021/9398]  
  
  
Per Resolució d'11 de gener de 2021, de la Direcció General de Ports, Aeroports i Costes, es va aprovar la convocatòria ordinària d'exàmens teòrics per a l'obtenció de títols nàutics per al govern d'embarcacions de recreació per a l'any 2021.  
Atesa la situació sanitària per la qual a cada moment travessava la Comunitat Valenciana, aquesta resolució va ser parcialment modificada en virtut de resolucions de 8 de març de 2021 i de 25 de maig de 2021, de la Direcció General de Ports, Aeroports i Costes, amb la finalitat d'adaptar les convocatòries dels exàmens i la seua realització pràctica a totes les mesures necessàries per a garantir el normal desenvolupament de les proves i la seua seguretat, i respectar, al seu torn, les mesures que en matèria de salut pública anava dictant l'autoritat sanitària competent.  
  
Actualment, la situació epidemiològica existent i, en particular, en el cas de la Comunitat Valenciana, és encara greu, així ho han arreplegat diverses normes com ara el Decret llei 11/2021, de 9 de juliol, del Consell, pel qual es modifica el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores de les mesures de prevenció davant la Covid-19, la Resolució de 9 de juliol de 2021, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, a conseqüència de la situació de crisi sanitària ocasionada per la Covid-19, per al període entre el 10 de juliol de 2021 i el 25 de juliol de 2021, i la Resolució de 12 de juliol de 2021, de la consellera de Sanitat Universal i Salut Pública, per la qual es publica la Resolució de 9 de juliol de 2021, de la consellera de Sanitat Universal i Salut Pública, una vegada autoritzada per Interlocutòria 271/2021, de la sala contenciosa administrativa del Tribunal Superior de Justícia de la Comunitat Valenciana, i durant un període de 14 dies, comptadors des del dia de la seua publicació en el Diari Oficial de la Generalitat Valenciana, entre altres.  
Addicionalment a la situació sanitària provocada per la pandèmia de la Covid-19, la preparació i desenvolupament de les diferents convocatòries d'exàmens teòrics per a l'obtenció de títols nàutics per al govern d'embarcacions de recreació requereix de personal suficient que, en aquests moments i fins a una pròxima provisió de llocs vacants existents, no es troba disponible en aquesta Direcció General de Ports, Aeroports i Costes, per haver quedat vacants algunes de les places adscrites a aquesta direcció general. Així mateix, aquesta situació ha provocat que hagen d'escometre's canvis preceptius en la composició dels membres integrants del tribunal que s'han d'abordar com a pas previ a la realització material de les citades proves.  
Per tot l'anterior, i fent ús de les facultats conferides en virtut del que es disposa en l'article 13 del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat, pel qual s'atribueix a la Direcció General de Ports, Aeroports i Costes la gestió de competències de la Generalitat en matèria de titulacions nauticoesportives, així com de conformitat amb el Reial decret 1952/1996, de 23 d'agost, sobre traspàs de funcions i serveis de l'Administració de l'Estat a la Comunitat Valenciana, resolc:  
  
Primer  
Suspendre el període de matrícula i modificar la data de realització de les proves convocades per al pròxim dia 16 d'octubre de 2021 a Alacant, relatives als exàmens teòrics per a l'obtenció de títols nàutics per al govern d'embarcacions de recreació, concretament els títols de patró d'embarcacions de recreació, patró d'embarcacions de recreació complementari i patró de navegació bàsica, convocades per Resolució d'11 de gener de 2021, segons modificació d'aquesta de 8 de març de 2021 i de 25 de maig de 2021, de la Direcció General de Ports, Aeroports i Costes.  
  
Segon   
Establir la nova data de celebració de les proves previstes inicialment per al dia 16 d'octubre de 2021 a Alacant, relatives als exàmens teòrics per a l'obtenció de títols nàutics per al govern d'embarcacions de recreació, concretament els títols de patró d'embarcacions de recreació, patró d'embarcacions de recreació complementari i patró de navegació bàsica, convocades per Resolució d'11 de gener de 2021, segons modificació d'aquesta de 8 de març de 2021 i de 25 de maig de 2021, de la Direcció General de Ports, Aeroports i Costes per al dia 18 de desembre de 2021 a Alacant.  
Matrícula: des del 2 de desembre fins al 10 de desembre de 2021 (tots dos inclusivament).  
  
Tercer  
Cal publicar la resolució en el Diari Oficial de la Generalitat Valenciana.  
  
Contra la present resolució, que no esgota la via administrativa, es podrà interposar recurs d'alçada, davant la Secretaria Autonòmica d'Obres Públiques, Transports i Mobilitat Sostenible, en el termini d'un mes, comptador des de l'endemà de la seua publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú, sense perjudici que s'utilitze qualsevol altra via que es considere oportuna.  
  
València, 15 de setembre de 2021.- La directora general de Ports, Aeroports i Costes: María Luisa Martínez Mora.